পঞ্জাবের পাঠানকোটের বায়ুসেনা ঘাঁটিতে জঙ্গি হামলার পরেই রবিবার সকালে বোমাতঙ্ক ছড়াল নয়াদিল্লি স্টেশনে। সূত্রের খবর, দিল্লি-কানপুর ট্রেনে বিস্ফোরণ হতে পারে বলে মুম্বই পুলিশের সন্ত্রাস দমন শাখার কাছে হুমকি আসে। ইমেল মারফত এই হুমকি বার্তা আসে। এর পরই রেলবোর্ডকে হুমকির ব্যাপারে জানানো হয়। সতর্কতামূলক ব্যবস্থা হিসেবে খালি করে দেওয়া হয় নয়াদিল্লি স্টেশন। আগামী ৭২ ঘণ্টার মধ্যে বোমা বিস্ফোরণে ট্রেন উড়িয়ে দেওয়া হবে বলে হুমকি দেওয়া হয়। হুমকি বার্তা পাওয়ার পর নড়েচড়ে বসে প্রশাসন। নয়াদিল্লি স্টেশন শুধু নয় আশপাশের সব স্টেশনেই ট্রেন থামিয়ে তল্লাশি চালানো হয়। দিল্লি এবং কানপুরের মধ্যে সব ট্রেনে বিশেষ তল্লাশি চালানো হয়। তার পরউ ট্রেনগুলিকে গন্তব্যের দিকে রওনা করানো হয়। এর ফলে বহু স্টেশনে দীর্ঘক্ষণ দাঁড়িয়ে থাকে যাত্রিবাহী ট্রেনগুলি। কিছু ট্রেনকে আবার অন্য রুটে ঘুরিয়ে দেওয়া হয়। অন্য দিকে, বোমাতঙ্কের জেরে উত্তরপ্রদেশের গাজিয়াবাদ স্টেশনে দিল্লি থেকে লখনউগামী শতাব্দী স্টেশন থামিয়ে দেওয়া হয়। যাত্রীদের নেমে আসতে বলা হয়। খালি ট্রেনে তল্লাশি চালানো হয়। সন্দেহজনক কিছু পাওয়া যায়নি।